Clostridium

***Clostridium*** é un xénero de bacterias anaerobias, con forma de bacilo, grampositivas, que esporulan, algunhas das cales son parasitas e outras saprófitas, e son móbiles, porque en xeral teñen flaxelos perítricos. Os **clostridios** teñen forma de pau de tambor ou fuso, de onde lles vén o seu nome (do grego κλωστήρ, "kloster", que significa fuso).
# Presenza de endósporas
# Metabolismo anaerobio estrito
# Incapacidade para reducir sulfatos a sulfitos
# Parede celular grampositiva.

## Hábitat 
Non todas as especies son patóxenas, algunhas forman parte da flora intestinal normal. As especies de *Clostridium* están amplamente distribuídas no ambiente, habitando o tracto gastrointestinal tanto de humanos coma de animais. Malia o interese sobre o *Clostridium* por estar estas bacterias implicadas en diarreas en nenos e na etioloxía do cancro de colon, hai poucos datos dispoñibles sobre o hábitat intestinal desta bacteria.

## Características 
Os *Clostridium* son organismos que poden aparecer como células separadas, en parellas ou en cadeas curtas. Son móbiles polos flaxelos perítricos que teñen, coa excepción de *C. perfringes*. Algunhas especies producen cápsula e forman esporas de aspectos esféricos ou ovalados, situadas no centro do bacilo ou nun extremo subterminal e son resistentes á calor. A pesar de ser bacterias anaerobias obrigadas, non todos teñen a mesma sensibilidade ao oxixeno. *C. tetani*, por exemplo, require unha total anaerobiose e *C. perfringes* tende a ser menos esixente. Crecen a temperaturas de 37&nbsp;°C e a un pH entre 7 e 7,4, de modo que son inactivadas doadamente a pH ácido ou básico, como o do zume gástrico, ou por produtos limpadores e desinfectantes como o cloro e mesmo polo pH de ácidos orgánicos encontrados no zume de limón, por exemplo. Son fermentativas de azucres, aspecto que é de utilidade para a diferenciación das especies.

Posúen antíxenos somáticos e flaxelares que permiten dividilas en tipos e subtipos. Producen exotoxinas de efecto necrosante, hemolíticos e potencialmente letais. As toxinas noméanse con letras, así por exemplo, a toxina necrosante noméase coa letra C e a enterite en animais é causada polas toxinas B, D e E. Algunhas especies producen toxinas neurotóxicas moi potentes.

## Patoloxía 
Entre os *Clostridium* inclúense bacterias comúns e de vida libre na natureza, e patóxenos de importancia. Hai varias especies principais responsables de enfermidades en humanos:

* *C. botulinum* (nome que vén da palabra *botulus*, salchicha) é un organismo produtor dunha toxina alimenticia causante do botulismo, un trastorno neurolóxico agudo potencialmente letal. O envelenamento por botulismo pode ocorrer cando se consomen alimentos indebidamente conservados, conservas caseiras, ou incorrectamente procesados nos que está presente a bacteria. Orixina unha parálise muscular fláccida. A toxina botulínica é a mesma toxina coñecida como "Botox" utilizada en cosmética, que paraliza os músculos faciais e reduce os signos de envellecemento, e que ten diversos usos terapéuticos.
* *C. difficile* (chamado así pola súa dificultade en ser illado e cultivado) pode sobrepoboar a flora saprófita intestinal durante as terapias con antibióticos, causando colite pseudomembranosa.
* *C. perfringens* (*perfringens* = "que atravesa ou rompe", por estar asociado a unha necrose invasiva) causa diversos síntomas, desde a intoxicación alimentaria ata a gangrena gasosa. É tamén causante dunha enterotoxemia, frecuentemente hemorráxica, que afecta principalmente a ovellas e cabras.
* *C. tetani* (*tetani* significa rixidez) é o organismo causante do tétano, caracterizado por causar unha gran rixidez muscular con espasmos.
* *C. septicum (o seu nome provén da palabra *septicum*, traducido como "putrefactor") é un dos axentes causantes da septicemia e dunha elevada mortalidade.

Xenes do *C. thermocellum* inseríronse en ratos (transxénicos) para que produzan endoglucanase, co que se pretendía aprender como mellorar a capacidade dixestiva de animais.

Cepas non patóxenas de *Clostridium* poden axudar no tratamento de enfermidades como o cancro. A investigación mostra que o *Clostridium* pode atacar selectivamente ás células canceríxenas. Algunhas cepas poden entrar e replicarse dentro de tumores sólidos. Xa que logo, *Clostridium* podería utilizarse para transportar proteínas terapéuticas aos tumores. Este uso do *Clostridium* foi demostrado en varios modelos preclínicos.

Mesturas de especies de *Clostridium*, como mesturas de *C. beijerinckii*, *C. butyricum*, e especies doutros xéneros producen biohidróxeno a partir de residuos de lévedos.

Debido ao perigo que supón o *Clostridium botulinum* e outros axentes patóxenos, o único método seguro de envasar a maioría dos alimentos é en condicións de presión e temperatura altas, normalmente duns 116-121&nbsp;°C.

## Galería 

Image:Clostridium botulinum.jpg|*Clostridium botulinum*
Image:Clostridium difficile 01.jpg|*Clostridium difficile*
Image:Clostridium perfringens.jpg|*Clostridium perfringens*
Image:Clostridium tetani.jpg|*Clostridium tetani''

## Notas